E à tacât la sô ativitât ai 30 di Dicembar la gnove aministrazion provinciâl sudtirolese jessude des elezions dai 26 di Otubar. L’esecutîf, formât di rapresentants de SVP e dal PD, al è vuidât ancje cheste volte di Luis Durnwalder, in carghe bielzà dal 1989. Intal so intervent programatic, Durnwalder al à declarât che l’obietîf par cheste legjislature al è chel di incressi la autonomie fiscâl e lis competencis de Provincie di Bolzan. In mert al progjet di federalisim fiscâl che il guvier talian al volarès inviâ intal 2009, il president de aministrazion provinciâl al à ricuardât che no si acetarà nissune riduzion rispiet a ce che a previodin i acuardis internazionâi sul Sud Tirôl. Si à di pontâ, invezit, a cressi la autonomie fiscâl par compagnâ lis gnovis competencis che la Provincie e domande in materie di puestis, personâl des aministrazions periferichis dal stât e dai tribunâi, sigurece e radiotelevision publiche.
Font: Nationalia, 30/12/08
fur_Latn fra_Latn